22.		Okamžité skončenie pracovného pomeru zamestnávateľom
			(§ 68 ZP)
ABC, s.r.o., Ružová ul. č. 10, 010 01 Žilina				Ján Hladký 
							Stodolova ul. č. 2, 010 01 Žilina
Vec:	Okamžité skončenie pracovného pomeru				V Žiline 20. 10. 2022
V dôsledku spáchania trestného činu krádeže, ktorého ste sa dopustili v súvislosti s plnením pracovných úloh, ste boli rozsudkom Okresného súdu v Žiline zo dňa 15. 6. 2022, č. k. 1 H 23/22 – 42 odsúdený na nepodmienečný trest odňatia slobody v trvaní 10 mesiacov. Tento rozsudok nadobudol právoplatnosť 12 septembra 2022.
Z tohto dôvodu s Vami okamžite končíme pracovný pomer podľa ustanovenia § 68 ods. 1 písm. a) Zákonníka práce.
So zástupcami zamestnancov sme okamžité skončenie pracovného pomeru prerokovali 19. 9. 2022.
Pracovný pomer končí dňom doručenia tohto rozhodnutia.
Ing. Vladimír Milučký, konateľ spoločnosti
Poznámka
Okamžité skončenie pracovného pomeru je jedným zo spôsobov skončenia pracovného pomeru, z dôvodov uvedených v ustanovení § 68 ods. 1. Pre jeho platnosť sa vyžaduje písomná forma a doručenie druhému účastníkovi. Okamžite môže byť so zamestnancom skončený pracovný pomer iba v lehote dvoch mesiacov (subjektívna lehota) odo dňa, kedy zamestnávateľ zistil, že má dôvod na okamžité skončenie pracovného pomeru a najneskôr do jedného roka (objektívna lehota) odo dňa, kedy tento dôvod vznikol.